Svona er staðan á landinu á morgun . Viðvaranir út í eitt . Veðurstofa íslands Veðurviðvaranir , bæði gular og appelsínugular , hafa nú verið gefnar út í öllum landshlutum . Versta veður ársins nálgast nú landið og á höfuðborgarsvæðinu gæti ástandið minnt á „ Höfðatorgsveðrið “ svokallaða árið 2012 , að sögn veðurfræðings . Appelsínugular viðvaranir taka gildi á höfuðborgarsvæðinu , Suðurlandi , Faxaflóa , Breiðafirði , Vestfjörðum , Ströndum og Norðurlandi vestra , Miðhálendinu og Norðurlandi eystra á morgun . Fyrsta appelsínugula viðvörunin tekur gildi á Vestfjörðum og Norðurlandi vestra klukkan sjö í fyrramálið og svo koma viðvaranirnar hver á fætur annarri . Þá taka gular viðvaranir einnig gildi á Suðausturlandi og Austfjörðum á morgun . Helga Ívarsdóttir veðurfræðingur hjá Veðurstofu Íslands segir í samtali við fréttastofu að jafnvel megi búast við ofsaveðri á landinu á morgun . „ Þetta lítur nú ekki vel út og það má segja að versta veður ársins sé að nálgast okkur . Skil fara yfir landið í dag og síðan mun veðrakerfið ná auknum krafti í nótt . Og á morgun skella sömu skilin aftur yfir landið , fyrst á norðvestanverðu landinu . Við erum að spá norðaustan , og síðan norðanstormi eða -roki , og jafnvel ofsaveðri á sumum stöðum , “ segir Helga . Þá segir hún að vel megi íhuga á hverju svæði fyrir sig hvort fella eigi skólahald niður eða loka vegum áður en fólk lendir í ógöngum . Þannig bendir hún sérstaklega á að ekkert ferðaveður verði á norðvestanverðu landinu á morgun . Veðurfræðingur segir ástæðu til að skoða á hverju svæði fyrir þig hvort halda eigi skólahaldi til streitu á morgun . Vísir / Vilhelm Á höfuðborgarsvæðinu sé hins vegar ekki búist við ofankomu að neinu ráði á morgun og þá byrji ekki að hvessa fyrr en síðdegis , milli fjögur og sex . Skólahald ætti því að geta farið eðlilega fram á svæðinu . Þá verði veðrið misvont á höfuðborgarsvæðinu . „ Þetta er norðanátt þannig að það verður hvassast vestast í borginni og á Kjalarnesi og gæti einnig náð niður í Mosfellsbæ , “ segir Helga . „ Þetta líkist kannski einna mest Höfðatorgsveðrinu sem var 2. nóvember 2012 þar sem fólk tókst á loft við Höfðatorg og á þeim slóðum má búast við mjög vondu veðri seint á morgun . Það gæti verið hættulegt að vera á þeim slóðum , nálægt stórum byggingum . “ Veðurhaminn lægir svo smám saman víða á landinu á miðvikudag . Á austanverðu landinu , þar sem gular viðvaranir eru í gildi fyrir morgundaginn , bætir hins vegar í vind og þar gætu jafnvel tekið við appelsínugular viðvaranir . Aðspurð segir Helga að verið sé að skoða aðstæður með tilliti til snjóflóða . Upplýsinga sé að vænta síðar í dag í þeim efnum . Þá bendir hún á að útlit sé fyrir að sjór láti ófriðlega í óveðrinu og búast megi við allt að tíu metra ölduhæð , sérstaklega á Norðurlandi vestra en einnig á höfuðborgarsvæðinu . Fólk ætti því að festa báta sína vel . Að neðan má sjá lægðina nálgast landið á síðunni Windy . Búist er við snjókomu , og síðar slyddu eða rigningu , suðvestanlands í dag þegar úrkomusvæði lægðar frá Grænlandshafi gengur yfir landið .